На основу члана 46. Закона о локалној самоуправи („Службени гласник РС“, бр. 129/07, 83/2014 – др. закон, 101/2016 – др. закон и 47/2018), члана 70. Статута општине Гаџин Хан („Службени лист општине града Ниша“, бр. 10/19 и 101/19), члана 40. Закона о социјалној заштити ( „ Службени гласник РС „ бр.24 / 2011 ) и члана 23. став 4. Одлуке о правима и услугама у социјалној заштити општине Гаџин Хан („Службени лист града Ниша „ , број 18/2012, 66/2012, 81/2012, 107/2012, 11/2013, 98/2013 и 23/2017, 63/2017 и 23/2018), а у складу са Пројектом ''Dignified prosperity - we are together'' подржаним кроз Програм: Подршка Европске уније социјалном становању и активној инклузији, Општинско веће Општине Гаџин Хан, на седници одржаној дана 18.11.2021. године, доноси

**ПРАВИЛНИК**

**о поступку и начину рада Комисије и условима и мерилима за избор корисника социјалног становања и активне инклузије**

**Члан 1.**

Овим Правилником утврђује се поступак и начин рада Комисије за избор корисника као и услови и мерила за избор корисника којима се купују стамбене јединице намењене за социјално становање (6 стамбених јединица) те корисника којима је потребно реновирање (реконструкција) породичних кућа (4 објеката) на подручју општине Гаџин Хан.

**Члан 2.**

Корисници стамбених јединица намењених за социјално становање биће лица из следећих циљних група:

* **ЦИЉНА ГРУПА (А):** жене жртве породичног насиља;
* **ЦИЉНА ГРУПА (Б):** породице са чланом са инвалидитетом;
* **ЦИЉНА ГРУПА (В):** припадници ромске популације;
* **ЦИЉНА ГРУПА (Г):** младићи или девојке који су изашли из хранитељских породица; и
* **ЦИЉНА ГРУПА (Д):** једнородитељске породице са децом.

Пројектом ће се обезбедити смештај и активна социо-економска инклузија за све одабране породице, њих до 10 са најмање 20 чланова и то према пројектном плану:

* **2** породице – жене жртве породичног насиља;
* **2** породица са особама са инвалидитетом;
* **2** породица из ромске заједнице;
* **3** породице (младић или девојка који су изашли из хранитељских породица);
* **1** једнородитељска породица, мајка/отац са децом.

Корисници овог програма имају право на одговарајући стан (тј. кућу) - одговарајући стан је стан (тј. кућа) који је опремљен основним водоводним, електричним и санитарним инсталацијама, а којима се обезбеђује снабдевање водом за пиће, електричном енергијом и одвођење отпадних вода, следеће нето корисне стамбене површнине:

1) за једночлано домаћинство - гарсоњера или једнособан стан, нето корисне стамбене површине од 22 м2 до 30 м2;

2) за двочлано домаћинство - једнособан, једноипособан или двособан стан, нето корисне стамбене површине од 30 м2 до 48 м2;

3) за трочлано домаћинство - једноипособан, двособан или двоипособан стан, нето корисне стамбене површине од 40 м2 до 56 м2;

4) за четворочлано домаћинство - двособан, двоипособан или трособан стан, нето корисне стамбене површине од 50 м2 до 64 м2;

5) за петочлано домаћинство - двоипособан, трособан или троипособан стан, нето корисне стамбене површине од 56 м2 до 77 м2;

6) за шесточлано и веће домаћинство - трособан, троипособан или четворособан стан, нето корисне стамбене површине од 64 м2 до 86 м2.

Уколико исправних пријава за неку од наведених корисничких група буде мање од расположивих пројектних средстава, Општина Гаџин Хан ће након комуникације са донатором, одобрити повећање броја корисничких породица из других програмских група а према утврђеној ранг листи.

**Члан 3.**

Подносилац пријаве на јавни позив за избор корисника стамбених јединица намењених за социјално становање (у даљем тексту: Подносилац пријаве) и чланови његовог породичног домаћинства треба да испуни обавезујуће опште услове и обавезујући/е посебни услов/е дефинисан за сваку циљну групу:

**Сваки подносилац пријаве на јавни позив подноси следећу документацију, као доказ о испуњености обавезних услова јавног позива:**

1. да је држављанин Републике Србије (доказ: уверење о држављанству за све чланове домаћинства);
2. да има пребивалиште на подручју општине Гаџин Хан, од 01.01.2021. године или раније (доказ: потврда о кретању пребивалишта за све чланове домаћинства);
3. да се лице налази у стању стамбене потребе (да је без стана или без одговарајућег стана) (доказ: изјава о тренутној стамбеној ситуацији у пријавном обрасцу; или доказ: да се налазе у програму социјалног становања као корисници по стеченом праву коришћења регулисаног прописом Општине Гаџин Хан о чему доказ Комисија прибавља по службеној дужности);
4. да нема у својини непокретност на територији Републике Србије, којом би могао да реши своје стамбене потребе (докази за све пунолетне чланове домаћинства: уверење из Републичког геодетског завода о имовном стању, уверење о обвезнику за порез на имовину физичких лица локалне пореске администрације Општинске управе општине Гаџин Хан и Уверење о обвезнику пореза на приход Управе за трезор Министарства финансија – Филијала Нип, све не старије од шест месеци; изјава корисника на прописаном образцу);
5. да није корисник другог стамбеног програма или програма стамбеног збрињавања који се спроводи у Републици Србији и да није на приоритетним листама тих програма (докази за све пунолетне чланове домаћинства: изјава у пријавном обрасцу; изузетак је укљученост у програм социјалног становања као корисници по стеченом праву коришшћења регулисаног прописом Општине Гаџин Хан о чему доказ Комисија прибавља по службеној дужности); и
6. да није осуђиван на безусловну казну затвора од најмање 6 месеци и да није под истрагом и да се против њега не води кривични поступак (доказ: Уверење Полицијске управе Ниш да није осуђиван Комисија прибавља по службеној дужности, Уверење Основног суда Ниш да није под истрагом и да се против њега не води кривични поступак (не старије од 6 месеци);
7. да немају приходе који прелазе границе прихода из члана 91 став 1. тачка 1. и 3. и став 2 Закона о становању и одржавању зграда (доказ: за све радно способне чланове домаћинства – пензиони чек, потврда послодавца о висини примања у последњих 6 месеци од месеца када је расписан јавни позив, потврда о незапослености из Националне службе за запошљавање - Филијале Ниш – Експозитуре Гаџин Хан не старија од месец дана / или изјава о незапослености у обрасцу пријаве, уколико незапослено лице није регистровано код Националне службе за запошљавање).

**Члан 4.**

Осим општих обавезних услова, подносилац пријаве на јавни позив (и чланови његовог/њеног породичног домаћинства) морају да испуне и посебан обавезујући услов према циљној групи из члана 2, и приложе следеће доказе:

**ЦИЉНА ГРУПА (А):** да је подносилац пријаве жена жртва породичног насиља (доказ: потврда Центра за социјални рад Општине Гаџин Хан коју Комисија прибавља по службеној дужности; и/или доказ: судска пресуда у којој је породично насиље документовано).

**Жене жртве породичног насиља које испуне обавезне услове, бодују се према следећим додатним критеријумима:**

1. да живи ван насилничке заједнице пре објаве овог јавног позива и правилника (доказ: решење о разводу брака, или потврда суда/центра за социјални рад да је покренута бракоразводна парница; налаз теренске посете Центра за социјални рад)
2. да је похађала/завршила формално образовање (доказ: потврда о похађању формалног образовања или сведочанство/диплома о највишем стеченом нивоу образовања);
3. да је породично домаћинство са болесним чланом породице (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси и ХИВ инфекције) (доказ: лекарски налази не старији од шест месеци) и /или чланом породице са инвалидтетом (доказ: потврда надлежног органа о инвалидитету, односно оцена лекарске комисије о постојању инвалидитета);
4. да се стара о малолетном детету/деци (доказ: решење суда о поверавању детета/деце или потврда Центра за социјални рад Општине Гаџин Хан да се стара о детету, као и изводи из матичне књиге рођених за сву децу);
5. да деца школског узраста из породичног домаћинства редовно похађају наставу (доказ: потврда школе за текућу школску годину); и
6. да је била радно анагажована, или активно тражила посао или унапређивала запошљивост у последњих пет година (доказ: уговор/потврда о радном ангажовању са послодавцем или изјава о неформалном радном ангажовању на прописаном образцу; изјава о конкурисању за тражење посла дата у оквиру пријавног обрасца, потврда о похађању обука/курсева).

**ЦИЉНА ГРУПА (Б):** да је подносилац пријаве особа са инвалидитетом или да у породици има члана са утврђеним инвалидитетом (доказ: потврда надлежног органа о инвалидитету, односно оцена лекарске комисије о постојању инвалидитета) или болесним чланом породице (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси и ХИВ инфекције) (доказ: лекарски налаз не старији од шест месеци).

**Особе са инвалидитетом које испуне обавезне услове, бодују се према следећим додатним критеријумима:**

1. да пунолетни радно способни члан домаћинства јесте или је био радно ангажован, активно тражио посао или унапређивао запошљивост у последњих пет година (доказ: уговор/потврда о радном ангажовању са послодавцем или изјава о неформалном радном ангажовању на прописаном образцу; изјава о конкурисању за тражење посла дата у оквиру пријавног обрасца, потврда о похађању обука/курсева).
2. да је особа са инвалидитетом млађа од 60 година потпуно радно неспособна, или да је особа са инвалидитетом која је радно способна била радно ангажована, активно тражила посао и/или унапређивала запошљивост у последњих пет година, уколико је радно способна (доказ: решење о инвалидитету/медицинска документација; уговор/потврда о радном ангажовању са послодавцем или изјава о неформалном радном ангажовању на прописаном образцу; изјава о конкурисању за тражење посла дата у оквиру пријавног обрасца, потврда о похађању обука/курсева); или да је дете/млада особа са инвалидитетом школског узраста (доказ: наведени за инвалидитет и потврда школе за текућу школску годину);
3. да је особа са инвалидитетом похађала/завршила формално образовање (доказ: потврда о похађању формалног образовања или сведочанство/диплома о највишем стеченом нивоу образовања);
4. да у породици живи малолетно дете/деца (доказ: изводи из матичне књиге рођених за сву децу );
5. да деца школског узраста из породичног домаћинства редовно похађају наставу (доказ: потврда школе за текућу школску годину);

**ЦИЉНА ГРУПА (В):** да је подносилац пријаве припадник ромске популације (доказ: потврда надлежног органа Општинске управе уписан у посебан бирачки списак ромске националне мањине).

**Припадници ромске популације који испуне обавезне услове, бодују се према следећим додатним критеријумима:**

1. да пунолетни радно способни члан домаћинства јесте или је био радно ангажован, активно тражио посао или унапређивао запошљивост у последњих пет година (доказ: уговор/потврда о радном ангажовању са послодавцем или изјава о неформалном радном ангажовању на прописаном образцу; изјава о конкурисању за тражење посла дата у оквиру пријавног обрасца, потврда о похађању обука/курсева).
2. да у породици живи малолетно дете/деца (доказ: изводи из матичне књиге рођених за сву децу);
3. да деца школског узраста из породичног домаћинства редовно похађају наставу (доказ: потврда школе за текућу школску годину);
4. да је породично домаћинство са болесним чланом породице (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси и ХИВ инфекције) (доказ: лекарски налази не старији од шест месеци) и /или чланом породице са инвалидитетом (доказ: потврда надлежног органа о инвалидитету, односно оцена лекарске комисије о постојању инвалидитета);
5. да је једнородитељска породица (доказ: извод из матичне књиге умрлих/умрлица/смртовница за брачног друга, решење надлежног суда о разводу брака са поверавањем детета, доказ о поверавању детета из ванбрачне заједнице или извод из матичне књиге рођених за децу без утврђеног очинства);
6. да је похађала/о завршила/о формално образовање (доказ: потврда о похађању формалног образовања или сведочанство/диплома о највишем стеченом нивоу образовања);

**ЦИЉНА ГРУПА (Г):** да је подносилац пријаве младић или девојка који су изашли из хранитељских породица (доказ: решење Центра за социјални рад Општине Гаџин Хан које Комисија прибавља по службеној дужности).

**Младић или девојка који су изашли из хранитељских породице који испуне обавезне услове, бодују се према следећим додатним критеријумима:**

1. да је похађала/завршила формално образовање (доказ: потврда о похађању формалног образовања или сведочанство/диплома о највишем стеченом нивоу образовања);
2. да је била радно анагажована, или активно тражила посао или унапређивала запошљивост у последњих пет година (доказ: уговор/потврда о радном ангажовању са послодавцем или изјава о неформалном радном ангажовању на прописаном образцу; изјава о конкурисању за тражење посла дата у оквиру пријавног обрасца, потврда о похађању обука/курсева).
3. да је у заједници живота са партнером/парнерком, браку или ванбрачној заједници (доказ: извод из књиге венчаних, или изјава о заједници живота у слободној форми оверена у општинској управи дата од стране партнера, потврда Центра за социјални рад Општине Гаџин Хан коју Комисија по потреби прибавља по службеној дужности).
4. да у породици живи малолетно дете/деца (доказ: изводи из матичне књиге рођених за сву децу);

**ЦИЉНА ГРУПА (Д):**  **једнородитељска породица (мајка/отац) са децом** (доказ: извод из матичне књиге умрлих/умрлица/смртовница за брачног партнера, решење надлежног суда о разводу брака са поверавањем детета, доказ о поверавању детета из ванбрачне заједнице или извод из матичне књиге рођених за децу без утврђеног очинства) и - да у породици живи малолетно дете/деца (доказ: изводи из матичне књиге рођених за сву децу).

**Једнородитељска породица са децом, бодују се према следећим додатним критеријумима:**

1. да у породици живи двoje или више малолетне деце (доказ: изводи из матичне књиге рођених за сву децу);
2. да деца школског узраста из породичног домаћинства редовно похађају наставу (доказ: потврда школе за текућу школску годину);
3. да је породично домаћинство са болесним чланом породице (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси и ХИВ инфекције) (доказ: лекарски налази не старији од шест месеци) и /или чланом породице са инвалидитетом (доказ: потврда надлежног органа о инвалидитету, односно оцена лекарске комисије о постојању инвалидитета);
4. да је родитељ похађао/завршио формално образовање (доказ: потврда о похађању формалног образовања или сведочанство/диплома о највишем стеченом нивоу образовања);
5. да је родитељ активно тражио/ла посао или унапређивао/ла запошљивост у последњих пет година (доказ: изјава о конкурисању за тражење посла дата у оквиру пријавног обрасца, као и посебно потврда о похађању обука/курсева).

**Члан 5.**

Подносилац пријаве који испуни обавезне опште и посебне услове прописане јавним позивом биће разматран према мерилима прописаним чланом 5. овог правилника.

Ред првенства за доделу стамбених јединица намењених за социјално становање утврђује се на основу броја бодова које подносилац пријаве на јавни позив оствари, а према следећим мерилима:

**Циљна група А - жене жртaве породичног насиља**

Пријава може бити бодована са максимално 110 поена, на следећи начин:

|  |  |  |  |
| --- | --- | --- | --- |
| **РБ** | **Мерило** | **Категорија за бодовање** | **Број поена** |
| 1. | Статус изласка из насилничке заједнице | - живи ван насилничке заједице (самостално, са новим партнером, са родитељима, итд) | **15** |
| - покренути поступци из области породично-правне заштите/заштита од насиља у породици | **5** |
| 2. | Број малолетне деце | - 3 и више деце | **15** |
| - 2 деце | **10** |
| - 1 дете | **5** |
| 3. | Број деце на редовном школовању | - 3 и више деце | **15** |
| - 2 деце | **10** |
| - 1 дете | **5** |
| 4. | Број болесних чланова породице тј. чланова породице са инвалидитетом | - два или више болесних/инвалидних чланова породице | **15** |
| - један болестан/инвалидан члан породице | **10** |
| 5. | Образовна структура подносиоца пријаве | -подносилац пријаве је похађала или завршила средњу школу или више | **15** |
| -подносилац пријаве има завршену основну школу | **10** |
| -подносилац пријаве нема завршену основну школу | **5** |
| 6. | Проактиван однос према запошљавању и запошљивости | - у последњих пет била радно ангажована | **15** |
| - у последњих пет година тражила посао и/или прошла обуке за запошљавање и стицање нових вештина (3 и више) | **10** |
| - у последњих пет година тражила посао и/или прошла обуке за запошљавање и стицање нових вештина (1 ) | **5** |
| 7. | Општи утисак комисије | - на основу социо-економске анамнезе и стручне процене, интервјуа, процене родитељских капацитета лекарских налаза и др. (способна за самостални живот и високо мотивисана за активну социјалну инклузију) | **20** |
| - на основу социо-економске анамнезе и стручне процене, интервјуа, процене родитељских капацитета лекарских налаза и др. (углавном способна за самостални живот и углавном мотивисана за активну социјалну инклузију) | **15** |
| - на основу социо-економске анамнезе и стручне процене, интервјуа, процене родитељских капацитета лекарских налаза и др. (делимично способна за самостални живот и делимично мотивисана за активну социјалну инклузију) | **5** |
| макс. | | | **110** |

**Циљна група Б - особе са инвалидитетом**

Пријава може бити бодована са максимално 125 поена, на следећи начин:

|  |  |  |  |
| --- | --- | --- | --- |
| **РБ** | **Мерило** | **Категорија за бодовање** | **Број поена** |
| 1. | Особа са инвалидитетом и активизација (максимум 15 бодова за ово мерило) | 1.1.1. у последњих пет година била радно ангажована | **15** |
| 1.1.2. у последњих пет година тражила посао и/или прошла обуке за запошљавање и стицање нових вештина (1 и више) | **10** |
| 1.1.3. је млађа од 60 година и није запослена ако су тешкоће и препреке потпуне или вишеструке, односно лице се не може запослити или одржати запослење. | **5** |
| 1.2.1. је дете или млада особа до 27 година старости и укључена је у образовни процес | **15** |
| 1.2.2. је дете или млада особа до 27 година старости | **5** |
| 2. | Структура породице | - једнородитељска породица са децом | **15** |
| 3. | Број малолетне деце | - 3 и више деце | **15** |
| - 2 деце | **10** |
| - 1 дете | **5** |
| 4. | Број деце на редовном школовању | - 3 и више деце | **15** |
| - 2 деце | **10** |
| - 1 дете | **5** |
| 5. | Број болесних чланова породице тј. чланова породице са инвалидитетом | - два или више болесних/инвалидних чланова породице | **15** |
| - један болестан/инвалидан члан породице | **10** |
| 6. | Образовна структура подносиоца пријаве | - подносилац пријаве је похађо/ла или завршила средњу школу или више | **15** |
| - подносилац пријаве има завршену основну школу | **10** |
| - подносилац пријаве нема завршену основну школу | **5** |
| 7. | Проактиван однос према запошљавању и запошљивости пунолетних радно способних чланова | - у последњих пет била радно ангажована | **15** |
| - у последњих пет година тражила посао и/или прошла обуке за запошљавање и стицање нових вештина (3 и више) | **10** |
| - у последњих пет година тражила посао и/или прошла обуке за запошљавање и стицање нових вештина (1 ) | **5** |
| 8. | Општи утисак комисије | - на основу социо-економске анамнезе и стручне процене, интервјуа, процене капацитета за самостални живот и др. (способан/а за самостални живот и високо мотивисан/на за активну социјалну инклузију) | **20** |
| - на основу социо-економске анамнезе и стручне процене, интервјуа, процене капацитета за самостални живот и др. (углавном способан/на за самостални живот и углавном мотивисан/а за активну социјалну инклузију) | **15** |
| - на основу социо-економске анамнезе и стручне процене, интервјуа, процене капацитета за самостални живот и др. (делимично способан/а за самостални живот и делимично мотивисан/а за активну социјалну инклузију) | **5** |
| макс. | | | **125** |

**Циљна група В - припадници ромске популације**

Пријава може бити бодована са максимално 110 поена, на следећи начин:

|  |  |  |  |
| --- | --- | --- | --- |
| **РБ** | **Мерило** | **Категорија за бодовање** | **Број поена** |
| 1. | Структура породице | - једнородитељска породица са децом | **15** |
| 2. | Број малолетне деце | - 3 и више деце | **15** |
| - 2 деце | **10** |
| - 1 дете | **5** |
| 3. | Број деце на редовном школовању | - 3 и више деце | **15** |
| - 2 деце | **10** |
| - 1 дете | **5** |
| 4. | Број болесних чланова породице тј. чланова породице са инвалидитетом | - два или више болесних/инвалидних чланова породице | **15** |
| - један болестан/инвалидан члан породице | **10** |
| 5. | Образовна структура подносиоца пријаве | - подносилац пријаве је похађао/ла или завршила средњу школу или више | **15** |
| - подносилац пријаве има завршену основну школу | **10** |
| - подносилац пријаве нема завршену основну школу | **5** |
| 6. | Проактиван однос према запошљавању и запошљивости | - у последњих пет година била радно ангажована | **15** |
| - у последњих пет година тражила посао и/или прошла обуке за запошљавање и стицање нових вештина (3 и више) | **10** |
| - у последњих пет година тражила посао и/или прошла обуке за запошљавање и стицање нових вештина (1 ) | **5** |
| 7. | Општи утисак комисије | - на основу социо-економске анамнезе и стручне процене, интервјуа, процене капацитета за самостални живот и др. (способан/а за самостални живот и високо мотивисан/на за активну социјалну инклузију) | **20** |
| - на основу социо-економске анамнезе и стручне процене, интервјуа, процене капацитета за самостални живот и др. (углавном способан/на за самостални живот и углавном мотивисан/а за активну социјалну инклузију) | **15** |
| - на основу социо-економске анамнезе и стручне процене, интервјуа, процене капацитета за самостални живот и др. (делимично способан/а за самостални живот и делимично мотивисана за активну социјалну инклузију) | **5** |
| макс. | | | **110** |

**Циљна група Г - младић или девојка који су изашли из хранитељских породица**

Пријава може бити бодована са максимално 125 поена, на следећи начин:

|  |  |  |  |
| --- | --- | --- | --- |
| **РБ** | **Мерило** | **Категорија за бодовање** | **Број поена** |
| 1. | Статус изласка из хранитељске породице | - подносилац пријаве живи са партнером/брачним другом ван хранитељске породице | **15** |
| - подносилац пријаве самостално живи ван хранитељске породице | **10** |
| 2. | Структура породице | - једнородитељска породица са децом | **15** |
| 3. | Број малолетне деце | - 2 и више деце | **15** |
| - 1 дете | **10** |
| 4. | Број деце на редовном школовању | - 2 и више деце | **15** |
| - 1 дете | **10** |
| 5. | Број болесних чланова породице тј. чланова породице са инвалидитетом | - два или више болесних/инвалидних чланова породице | **15** |
| - један болестан/инвалидан члан породице | **10** |
| 6. | Образовна структура подносиоца пријаве | - подносилац пријаве је похађао/ла или завршила средњу школу или више | **15** |
| - подносилац пријаве има завршену основну школу | **10** |
| - подносилац пријаве нема завршену основну школу | **5** |
| 7. | Проактиван однос према запошљавању и запошљивости | - у последњих пет година била радно ангажована | **15** |
| - у последњих пет година тражила посао и/или прошла обуке за запошљавање и стицање нових вештина (3 и више) | **10** |
| - у последњих пет година тражила посао и/или прошла обуке за запошљавање и стицање нових вештина (1 ) | **5** |
| 8. | Општи утисак комисије | - на основу социо-економске анамнезе и стручне процене, интервјуа, процене капацитета за самостални живот и др. (способан/а за самостални живот и високо мотивисан/на за активну социјалну инклузију) | **20** |
| - на основу социо-економске анамнезе и стручне процене, интервјуа, процене капацитета за самостални живот и др. (углавном способан/на за самостални живот и углавном мотивисан/а за активну социјалну инклузију) | **15** |
| - на основу социо-економске анамнезе и стручне процене, интервјуа, процене капацитета за самостални живот и др. (делимично способан/а за самостални живот и делимично мотивисана за активну социјалну инклузију) | **5** |
| макс. | | | **125** |

**Циљна група Д - једнородитељска породица са децом** (доказ: извод из матичне књиге умрлих/умрлица/смртовница за брачног друга, решење надлежног суда о разводу брака са поверавањем детета, доказ о поверавању детета из ванбрачне заједнице или извод из матичне књиге рођених за децу без утврђеног очинства);

Пријава може бити бодована са максимално 95 поена, на следећи начин:

|  |  |  |  |  |
| --- | --- | --- | --- | --- |
| **РБ** | **Мерило** | | **Категорија за бодовање** | **Број поена** |
| 1. | Број малолетне деце која живе у заједничком домаћинству | - 3 и више деце | | **15** |
| - 2 деце | | **10** |
| - 1 дете | | **5** |
| 2. | Број деце на редовном школовању | - 3 и више | | **15** |
| - 2 деце | | **10** |
| - 1 дете | | **5** |
| 3. | Број болесних чланова породице тј. чланова породице са инвалидитетом | - два или више болесних/инвалидних чланова породице | | **15** |
| - један болестан/инвалидан члан породице | | **5** |
| 4. | Образовна структура подносиоца пријаве | - подносилац пријаве је похађао или завршио средњу школу или више | | **15** |
| - подносилац пријаве има завршену основну школу | | **10** |
| - подносилац пријаве нема завршену основну школу | | **5** |
| 5. | Проактиван однос према запошљавању и запошљивости | - у последњих пет била радно ангажована | | **15** |
| - у последњих пет година тражила посао и/или прошла обуке за запошљавање и стицање нових вештина (3 и више) | | **10** |
| - у последњих пет година тражила посао и/или прошла обуке за запошљавање и стицање нових вештина (1 ) | | **5** |
| 6. | Општи утисак Комисије | - на основу социо-економске анамнезе и стручне процене, интервјуа, процене родитељских капацитета, лекарских налаза и др. (способна за самостални живот и високо мотивисана за активну социјалну инклузију) | | **20** |
| - на основу социо-економске анамнезе и стручне процене, интервјуа, процене родитељских капацитета лекарских налаза и др. (углавном способна за самостални живот и углавном мотивисана за активну социјалну инклузију) | | **15** |
| - на основу социо-економске анамнезе и стручне процене, интервјуа, процене родитељских капацитета лекарских налаза и др. (делимично способна за самостални живот и делимично мотивисана за активну социјалну инклузију) | | **5** |
| **макс.** | | | | **95** |

**Члан 6.**

Ако два или више подносилаца пријаве имају исти број бодова, предност има лице односно породично домаћинство које је по оцени Комисије угроженије (живот у руралном подручју, немогућност коришћења ресурса итд.) и мотивисаније за инкузију у живот у заједници (спремност за рад пунолетних радно способних, спремност за укључивање у образовање, итд).

**Члан 7.**

Приликом пријаве на јавни позив, која се подноси у просторијама Општинске управе Општине Гаџин Хан, на писарници општине, канцеларија бр.10 или препорученом пошиљком на адресу: Опшштинска управа Општине Гаџин Хан, ул. Милоша Обилића бр.42, 18240 Гаџин Хан са назнаком: „Пријава на конкурс Социјално становање и инклузија - Не отварати“, подносилац пријаве доставља следеће:

1. Попуњен и потписан образац пријаве;
2. Изјаву на прописаном образцу оверену пред Јавним бележником или у Општинској управи
3. Доказ о приходима за све чланове породице за које је нешто од наведеног примењиво:

- потврда послодавца о висини примања у последњих 6 месеци од месеца када је расписан јавни позив – за подносиоца пријаве и чланове домаћинства који су у радном односу;

- потврда Националне службе за запошљавање – за подносиоца пријаве и чланове домаћинства који су незапослени;

- пензиони чек за последњи месец

- копија судке одлуке о издржавању (тзв. алиментација) детета

- потврда о стипендији

1. Потврда о похађању формалног образовања или сведочанство/диплома о највишем стеченом нивоу образовања за подносиоца пријаве
2. Потврда о редовном похађању наставе школе за текућу школску годину за децу школског узраста
3. Потврда Основног суда у Нишу да није под истрагом за подносиоца пријаве
4. Уколико је члан породице са инвалидитетом, за сваког од чланова породице са инвалидитетом: потврда надлежног органа о инвалидитету, односно оцена лекарске комисије о постојању инвалидитета
5. Уколико је члан породице тешко болестан, за сваког тешко болесног члана, медицинска документација, лекарски налази не старији од шест месеци

Комисија за избор корисника може од Подносиоца пријаве на јавни позив тражити оригинална документа на увид. Комисија остале податке/доказе о подносиоцу пријаве и члановима његовог домаћинства прибавља по службеној дужности у складу са правилима овог Конкурса, Закона о заштити података о личности и датој сагласности подносиоца пријаве.

**Члан 8.**

Поступак за избор корисника социјалног становања спроводи Комисија за избор корисника, у складу са овим Правилником.

Комисију за избор корисника решењем именује Председник општине.

У раду Комисије за избор корисника учествују и представници Центра за социјални рад општине Гаџин Хан као и други релевантни стручњаци.

**Члан 9.**

Комисија за избор корисника обавља следеће послове:

1. Расписује јавни позив;
2. Разматра поднете пријаве, врши проверу података, утврђује чињенично стање и проверава стамбену угроженост на терену кроз посету породици у којој су најмање два члана Комисије, по потреби уз пратњу стручних радника (Центар за социјални рад, грађевинци, правници и други);
3. Доноси Предлог о избору корисника стамбених јединица намењених за социјално становање по категоријама уз мере активне инклузије, са прелиминарном ранг листом формираном на основу броја бодова; Предлог упућује Општинском већу општине Гаџин Хан;
4. Спроводи одговарајући поступак у вези са жалбама и упућује их Општинском већу;
5. Утврђује и објављује коначну ранг листу;
6. Припрема примерке записника и извештаја.

**Члан 10.**

Комисија за избор корисника ради у седницама.

Седнице Комисије за избор корисника сазива председник Комисије за избор корисника, који председава и руководи радом Комисије за избор корисника, а у његовом одсуству или у случају његове спречености његов заменик. Председник Комисије сазива седницу тако што писаним путем благовремено обавештава чланове о времену и месту одржавања седнице.

Комисија за избор корисника пуноважно ради и одлучује ако седници присуствује више од половине чланова од броја чланова комисије.

**Члан 11.**

На седници Комисије за избор корисника води се записник који потписују сви присутни чланови Комисије за избор корисника.

Записник и документациони материјал, након окончања комплетног поступка, као документа трајне вредности, чува Општинска управа општине Гаџин Хан.

**Члан 12.**

Комисија за избор корисника расписује јавни позив за избор корисника стамбених јединица намењених за социјално становање (у даљем тексту: Јавни позив ) којим позива лица из члана 2. овог Правилника да, у одређеном року од дана објављивања јавног позива, а који не може бити краћи од 20 (двадесет) дана, поднесу пријаву.

Јавни позив са објављује на огласној табли Општинске управе Општине Гаџин Хан, Центра за социјални рад општине Гаџин Хан и на интернет страници општине Гаџин Хан: https://gadzinhan.rs

**Члан 13.**

Пријаву поднету након истека рока за подношење пријава из јавног позива Комисија не разматра, већ исту решењем одбацује, као неблаговремену.

Ако Пријава садржи неки формални недостатак који спречава поступање по истом или ако је неразумљива или непотпуна, подносилац се писменим путем позива да уочене недостатке отклони у року од 8 дана од пријема обавештења, уз упозорење на последице пропуштања.

Уколико подносилац пријаве уклони уочене недостатке у року из става 2 овог члана сматраће се да је иста од почетка била уредна.

Уколико подносилац пријаве не отклони недостатке у року одређеним из става 2 овог члана Комисија исту неће разматрати, већ ће Решењем одбацити пријаву као неуредну.

Против решења Комисије за избор корисника из ст. 1. и 4. овог члана, заинтересовано лице може уложити жалбу Општинском већу општине Гаџин Хан у року од 8 (осам) дана од дана пријема решења, преко Комисије за избор корисника. Одлука Општинског већа је коначна и извршна.

**Члан 14.**

Пријаву која не садржи формалан недостатак или у погледу које је поступљено у складу са чланом 13. став 3. овог Правилника, Комисија за избор корисника разматра и утврђује испуњеност услова из чл. 2. и 3. овог Правилника.

Пријаву у прегледу које нису испуњени услови из чл. 2 и 3. овог правилника, Комисија за избор корисника не бодује, већ исту одбија, као неосновану.

Против Решења Комисије за избор корисника из става 2. овог члана, заинтересовано лице може уложити жалбу Општинском већу општине Гаџин Хан у року од 15 (петнаест) дана од дана пријема Решења, преко Комисије за избор корисника. Одлука Општинског већа је коначна.

У прегледу пријава код којих су испуњени услови из чл. 2. и 3. овог Правилника, Комисија за избор корисника врши бодовање и рангирање подносилаца пријаве, у складу са мерилима из чл. 4. и 5. овог Правилника.

У случају да у једној или две циљне групе, не буде довољан број пријава које испуњавају критеријуме (у односу на број стамбених јединица које се додељују), комисија ће Општинском већу упутити предлог да одобри – донесе одлуку да се стамбена јединица додели породици из друге циљне групе која има највећи број додељених бодова уз претходно одобрење донатора/имплементне канцеларије УН.

**Члан 15.**

Ради додатне провере података о стању имовине подносиоца пријаве и чланова његовог породичног домаћинства, Комисија за избор корисника по службеној дужности прибавља уверење о имовном стању из Републичког геодетског завода за подносиоца пријаве и чланове његовог породичног домаћинства, укључујући и малолетне чланове породичног домаћинства.

Након разматрања пријава Комисија за избор корисника доноси Одлуку о избору корисника по категоријама са прелиминарном ранг листом формираном на основу броја бодова (у даљем тексту: Одлука). Приликом објављивања ранг листе неће се наводити имена корисника већ бројеви пријаве под којима је иста заведена приликом пријављивања на јавни позив.

Комисија за избор корисника Одлуку из става 2. овог члана објављује на огласној табли Општинске управе општине Гаџин Хан, Центра за социјални рад општине Гаџин Хан и интернет страници општине Гаџин Хан. Одлука се доставља лицима на која се односи и то путем поште.

**Члан 16.**

Против Одлуке из члана 15. став 2. овог Правилника, лица на које се Одлука односи, може уложити жалбу Општинском већу општине Гаџин Хан, преко Комисије за избор корисника, у року од 8 (осам) дана од дана пријема Одлуке.

**Члан 17.**

Након што Одлуке по жалби постану коначне Комисија за избор корисника, у складу са бројем стамбених јединица за које су одобрена средства, утврђује коначну ранг листу.

Коначна листа из става 1. овог члана објављује се на начин и на месту где је био објављен јавни позив.

**Члан 18.**

Корисници стамбених јединица намењених за социјално становање уз мере активне инклузије закључују са општином Гаџин Хан уговоре којима се ближе уређују међусобна права и обавезе.

Изабрани корисници и чланови њихових породица обавезни су да учествују у спровођењу мера активне инклузије.

**Члан 19.**

Измене и допуне овог Правилника врше се на исти начин и у истом поступку као приликом његовог доношења.

**Члан 20.**

Овај Правилник ступа на снагу даном доношења.

**ОПШТИНСКО ВЕЋЕ ОПШТИНЕ ГАЏИН ХАН**

број:06-55-658/21-III

У Гаџином Хану, 18.11.2021. године ПРЕДСЕДНИК

Милисав Филиповић